
הוועדה המיוחדת לצדק חלוקתי ולשוויון חברתי
01/03/2017

הכנסת העשרים
מושב שלישי
<פרוטוקול מס' 45>
מישיבת הוועדה המיוחדת לצדק חלוקתי ולשוויון חברתי
יום רביעי, ג' באדר התשע"ז (01 במרץ 2017), שעה 9:30
<סדר היום:>
<קיפוח וסכנה ממשית לחיי אדם על ציר כביש 4 - מוקד השירותים החברתיים לתושבי מועצת חוף אשקלון>
נכחו:

<חברי הוועדה:> 
מכלוף מיקי זוהר – היו"ר
<מוזמנים:> 
	ראיק סאלם
	–
	מנהל אגף תשתיות בינעירוניות, משרד התחבורה

	אבי אזולאי
	–
	מנהל מרחב דרום, הרשות הלאומית לבטיחות בדרכים

	שחר קאופשטיין
	–
	מנהל אגף תכנון, חברת נתיבי ישראל

	מיכל בונפיטו
	–
	מ"מ מנהל מחלקת פרויקטים, חברת נתיבי ישראל

	פלוס אסף
	–
	סגן מנהל אגף פרויקטים, חברת נתיבי ישראל

	ברק פלד
	–
	יו"ר צוות ביטחון , יו"ר צוות חירום יישוב, מועצה אזורית חוף אשקלון

	דוד סעדון
	–
	חבר מליאת מ.א. חוף אשקלון נציג היישוב בת, מועצה אזורית חוף אשקלון

	אילנית ואהל
	–
	עוזרת ראש המועצה, מועצה אזורית חוף אשקלון

	עמרם אסולין
	–
	אשקלון, מועצה אזורית חוף אשקלון

	אבי בורשטיין
	–
	נציג, ישוב באר גנים


<מנהל/ת הוועדה:>
אריאלה אהרון
<רישום פרלמנטרי:>
אתי בן-שמחון
<קיפוח וסכנה ממשית לחיי אדם על ציר כביש 4 - מוקד השירותים החברתיים לתושבי מועצת חוף אשקלון> 
<היו"ר מכלוף מיקי זוהר:>
שלום לכולם, אני מתכבד לפתוח את הוועדה לצדק חלוקתי ולשוויון חברתי. הנושא: המשך ודיון לאור אירועים אחרונים בנושא קיפוח וסכנה ממשית לחיי אדם על ציר כביש 4 - מוקד השירותים החברתיים לתושבי מועצת חוף אשקלון. 

ערכנו פה דיון ממש לא מזמן, בערך לפני כחודש וחצי, ב-17 לינואר 2017, עוד בשנתנו הנוכחית. דיברנו על בת הדר - אמרנו שיש שם סיכונים.  פנינו למשרד התחבורה, לנתיבי ישראל וכו'  להביא פתרון מידי לסוגיה לאור המצב שהולך ומחמיר. מאז, מספר תאונות לא קטן, חלקן אפילו נחשבות לתאונות מסוכנות. המצב ממשיך, ממשיכה הסכנה לחיי אדם לכל הבאים ושבים שם. 
ברשותכם, נשמע קודם כל סקירה קצרה של הנציגים של היישוב מה קרה שם לאחרונה. 

<דוד סעדון:>
בוקר טוב, לדאבוני, הממוצע כמעט יושב על תאונה, תאונה וחצי בשבוע. רק לפני מספר ימים, שלחתי לחבר הכנסת מיקי זוהר את התמונות מהתאונה שקרתה שם בלילה עם מספר פצועים, אחד או שניים אפילו במצב בינוני עד קשה. אני רוצה להתריע על דבר אחד – הגברת, אני לא יודע את שמך, אמרת משפט שהוא מבחינתי מזעזע. תאונה שקרתה עם הרוגה בדצמבר 2016, אמרת, בסדר, את זה נדון ב-2018, זאת אומרת, אתם סופרים לנו מתים או הרוגים או פצועים ועושים פה - - - 

<מיכל בונפיטו:>
אמרתי באמצע 2017.
<דוד סעדון:>
באמצע 2017. זאת אומרת, מבחינתכם, אין לוח זמנים שהוא דחוף או חשוב. אצלכם – בוא נספור, אם נגיע למכסה, נעבור אותה. 

<היו"ר מכלוף מיקי זוהר:>
אנחנו היום לא נצא מפה עד שאנחנו נקבל תשובה מתי זה קורה. 

<דוד סעדון:>
אני רוצה להגיד מספר דברים - אני אומר ושואל למרות שאת התשובות אני יודע אותן. עלות רמזור, רבותיי, קחו עלות רמזור מצד אחד, קחו עלות חיי אדם, נזקי גוף, נזקי זמן, זמן עבודה, עבודה של שוטרים, כל מה שאתם רוצים – עלות ישירה ועלות עקיפה של נזקי תאונות, ותגידו לי אם תאונה אחת לא מכסה שני רמזורים, לא רמזור אחד, תאונה אחת. אתם מדברים פה על תאונות, ואני שמעתי אתכם מדבר עם הבחור לבטיחות בדרכים, שאמרת, בוא, אנחנו לוקחים את 14', 15', 16', וזה יבוא לזמן עבודה ב-18'. כרגע הייתה שיחה, מה לעשות, אוזניי קשובות - סמנטיקה מובנת לי לחלוטין, עברית זו שפת אם שלי.
רבותיי, תפסיקו לחשוב מה קרה ואיך סופרים. אני אומר, תמנעו את התאונה הבאה. עלות רמזור ב-2010 בניר ישראל ששייך גם למועצה שלנו - אמר אז בזמנו יושב ראש הוועד המקומי שהיה אז בני עיון, אמר משפט חכם – אם למדינה יש קושי להוציא מיליון שקל לרמזור, בואו אנחנו, כמועצה נלווה לכם מיליון שקלים, ותחזירו לנו כאשר יהיה לכם. אנחנו רוצים היום, אתם אומרים בעוד שנה, שנתיים, תנו לנו התחייבות שבעוד שנה, שנתיים נחזיר את הכסף, ובכסף הזה אנחנו נקדם את הפרויקט לצורך העניין. 

אם אתם לא מסוגלים לממן רמזור בצומת – דרך אגב, אני אמרתי את זה גם בישיבה הקודמת. הצומת הזאת הולך להחמיר פי שבעתיים, לא רק בגלל "אושר עד", שהאזור המסחרי שלנו מתמלא בעסקים, ברוך השם, אלא הולך להיות מוקם שני קילומטר דרומה משם, גלובוס סנטר, מתחם ענק של עשרות דונמים של הרבה מאוד עסקים שיהיה פעיל 24/7 לצורך העניין, כי הוא פתוח גם ביום שבת, ציר התנועה הזה מאשקלון דרומה, ומיד מרדכי צפונה, הולך להיות עמוס במאות מכוניות פר שעה. אני רוצה להבין עד מתי? אתם לא רוצים למנוע את התאונה הבאה? אתם לא עושים תכנית שרואה את העתיד לבוא? מה, אתם סופרים רק אחורה? רבותיי, היסטוריה, יש ספרים – החכמה היא לראות קדימה, ולעשות את הדברים נכוחה, ולראות את הדברים, ולעמוד מול המציאות הקשה הזאת ולפתור אותה. 
<היו"ר מכלוף מיקי זוהר:>
תודה. 

דוד בורשטיין מבאר גנים, סיפור דומה. בבקשה.

<דוד בורשטיין:>
לגבי צומת באר גנים, אני כבר התרעתי בוועדה בפעם הקודמת, שלבאר גנים, יישוב חדש שנבנה, יישוב של מגורשים, אין כניסה מסודרת ליישוב. היישוב מונה 300 משפחות, לקראת הקיץ יהיו כבר 400 משפחות. לפי הנתונים שיש לי מהרשות לבטיחות בדרכים,  בצומת הזאת היו שלוש תאונות קטלניות – תאונה אחת עם פצוע קשה, ושבע תאונות במצב קל. זאת אומרת אנחנו לא מתחרים עם בת הדר, אבל אנחנו עומדים פחות או יותר בצומת מסוכנת באותה רמה – אז למה מחכים לעוד דם ועוד דם?
<היו"ר מכלוף מיקי זוהר:>
תודה, אדוני. 

<ברק פלד:>
אני מבת הדר. 

דבר ראשון, תודה רבה על הדיון הזה. חשוב מאוד שגם הפריפריה קצת ייהנו ממה שקורה באזור המרכז, באזורים שיש בהם תנועה רבה של אנשים. אז תודה רבה על הדיון השני כבר. 
<היו"ר מכלוף מיקי זוהר:>
יהיה גם שלישי, רביעי, חמישי ושישי עד שנביא פתרון. 
<ברק פלד:>
אני מקווה שכבר בדיון הזה אנחנו נצא באיזושהי החלטה. 

<היו"ר מכלוף מיקי זוהר:>
גם אני מקווה. 

<ברק פלד:>
גם אני מקווה. 

כי אני, בדיון הקודם הייתי בטוח שאנחנו כבר מוגדרים כמוקד סיכון, אנחנו מקבלים מכתב - - -
מה שקורה בבת הדר - חוץ מהלחץ שיש לתושבים ומהמצב הביטחוני, כי אנחנו גם קרובים איכשהו לרצועה, חוץ מהלחץ הזה, יש לנו תוספת של לחץ מתאונות דרכים. תאונה בצומת בת הדר – התאונות הנספרות הן בעצם תאונה עם נפגעים. גם בשבוע שעבר הייתה תאונה עם נפגעים - פצוע קל ופצועה בינוני עם קרע בטחול – בת 59 עם קרע בטחול. כל מה שאני שומע זה בעצם ביורוקרטיה, שאלת הביורוקרטיה במדינת ישראל נגדיר מתי, וראיתי את הקריטריונים. לקחתי את ד"ר גוגל לידי כדי באמת לפרש מה כל הדברים האלו. כשאני קורא את הדבר הזה אני מתמלא חלחלה. כל הביורוקרטיה הזאת, ואנחנו מדברים בעצם על דם, על אנשים, על פצועים וגם על הרוגים – מתי זה ייגמר? דיי עם הביורוקרטיה הזאת. 
יש סרטון שממחיש - הוא בעצם מספר מה קורה לנו בצומת. 
היישוב יצא למחאה – אלה פעולות מהמחאה. 
<היו"ר מכלוף מיקי זוהר:>
בסדר, המסר ברור לחלוטין. 

<אילנית ואהל:>
אני קצת לא יודעת איך להתייחס לשולחן המכובד הזה. 
<היו"ר מכלוף מיקי זוהר:>
אני אסביר לך איך להתייחס אליו. להתייחס אליו בכבוד כשולחן של ועדה רצינית בכנסת שמנסה לעזור לכם לקדם את הפתרון של הבעיה הקשה שאתם נמצאים בה. 
<אילנית ואהל:>
אנחנו מודים לך על כל הלחימה למען הפריפריה, לא רק בשולחן הזה, גם בשולחנות אחרים כשאמרתי שאני לא יודעת איך להתייחס אליו, מזכירה לי הסיטואציה את בתי בת ארבע, שכאשר לא נוח לה מה שהיא רואה, אז היא עוצמת את העיניים. 
אנחנו ישבנו פה בינואר, נתנו פה הנחיות ברורות ומפורשות גם על ידך וגם על ידי חברות הכנסת שנמצאות. חודש אחר-כך, כמעט חודש בדיוק, אנחנו מקבלים מכתב ממנכ"לית משרד התחבורה - לא ראינו, לא שמענו, לא ידענו. התאונות לא נספרו, ייספרו בחודש הבא, ייספרו בשנה הבאה - ביולי, באוגוסט.
<היו"ר מכלוף מיקי זוהר:>
מעכשיו אנחנו רוצים לספור רמזורים. 

<אילנית ואהל:>
הרגולטור, לא יכול להיות שאנשי השטח, הפקידים, גם אם הם מנכ"לי משרדים חשובים מאוד ולא מקטינים בערכם, לא יכול להיות שעושים מהרגולטור, מהמחוקק, מנבחרי הציבור, ממפלגת השלטון חוכא ואטלולא. 

<היו"ר מכלוף מיקי זוהר:>
תודה. איך אנחנו פותרים את הבעיה משרדי הממשלה - מתי יש רמזור – מחר, מחרתיים עוד שבוע? 

<ראיק סאלם:>
כמו שאמרנו בפעם שעברה – יש לנו קריטריונים ברורים שאנחנו עובדים לפיהם. 

<היו"ר מכלוף מיקי זוהר:>
אתם לא עושים רמזור, תשובה – כן או לא? 

<ראיק סאלם:>
בינתיים אנחנו לא עושים רמזור. 

<היו"ר מכלוף מיקי זוהר:>
אתם לא עושים רמזור בבת הדר. תודה רבה, אדוני. 

<מיכל בונפיטו:>
הצומת היא מוסדרת, היא מוארת - - - 
<היו"ר מכלוף מיקי זוהר:>
אני אתן מסקנות מאוד קשות, שתדעו את זה. זה גם יגיע למליאה, אני אביא את זה למליאת הכנסת. 
<מיכל בונפיטו:>
אני מחברת נתיבי ישראל. כל מדינת ישראל מוקפת בצמתים כאלה מאות אלפים. אנחנו חברה שמתוקצבת על-ידי המדינה. אם המדינה מתקצבת את חברת נתיבי ישראל, אנחנו נעשה. 
<היו"ר מכלוף מיקי זוהר:>
הבנתי, זאת אומרת, זו המדינה. בעצם, כל האחריות על משרד התחבורה. אנחנו נטיל עליו אחריות. ההרוג הבא זה יהיה על משרד התחבורה, במיוחד עליך, ראיק. 
<ראיק סאלם:>
אנחנו עובדים לפי קריטריונים שהשר קבע והמנכ"ל אישר. אם אתה הולך באופן אישי - אני מייצג את השר פה. אנחנו עובדים לפי הקריטריונים. הקריטריונים מאוד ברורים, והשר - - -
<היו"ר מכלוף מיקי זוהר:>
אתה מייצג את השר? אז אני אגיד משהו גם לשר. 

המסקנה תהיה ברורה מאוד. 

<אבי אזולאי:>
אנחנו מכירים את הנושא של צומת בת הדר, וגם התרענו. אבל מה לעשות, אנחנו גם גוף ממשלתי, גם אני בממשלה ואנחנו עובדים לפי קריטריונים, לפי הנחיות. אני כפוף לוועדה שראיק הוא היושב ראש שלה, ואני  מצר על זה שאנחנו עדיין לא התקדמנו עם בת הדר.
<היו"ר מכלוף מיקי זוהר:>
גם אני מצר על זה. 

<אבי אזולאי:>
אמרתי לך את זה גם בדיון קודם. יש לו רק את בת הדר. יש לנו עוד צמתים על אותו כביש עם בעיות - - -
<היו"ר מכלוף מיקי זוהר:>
אבל בינתיים התאונות קורות בבת הדר.
<מיכל בונפיטו:>
לא. אתה לא יודע, אבל אנחנו מקבלים עשרות פניות.
<אבי אזולאי:>
יש תאונות בשדה עוזיה, שהוא צומת הרבה יותר קשה, וגם הוא בתכנון לטיפול. 

<מיכל בונפיטו:>
זיקים נפלה בקריטריונים - - -

<אילנית ואהל:>
זיקים ברמזור, זה עוטף עזה, זה 04 מהרצועה. נכנסו קריטריונים אחרונים, בבקשה לא לבלבל.

<מיכל בונפיטו:>
זיקים לא קשור לעוטף עזה. 

אני תושבת אשקלון. אני תושבת אשקלון מהדרום, בדיוק כמוכם - - -  

<דוד סעדון:>
את צריכה לדעת מה קורה בבת הדר. 

<ברק פלד:>
ההרוגה האחרונה היא מאשקלון, והפצועה היא מאשקלון. 
<דוד סעדון:>
זה לא אומר שאת מכירה את הצומת. את נוסעת צפונה לא דרומה. תסעי דרומה ואני רוצה לראות. אני מזמין אותך. 
<מיכל בונפיטו:>
אני נוסעת שם כל שבוע. 

<היו"ר מכלוף מיקי זוהר:>
תודה. אני רוצה לסכם את הדיון. הדברים פה ברורים. יש פה אוזלת יד של משרד התחבורה - שייתנו את הדין אחר כך. 

הוועדה קובעת שהמצב הנוכחי בבת הדר מוכיח בצורה ברורה שהפתרון חייב להיות מידי. עד שהפתרון לא יהיה מידי, כל מקרה וכל אסון שיקרה באזור הזה, חלה באופן ישיר האחריות על משרד התחבורה, ובפרט על מנהל אגף התשתיות הבין-עירוניות ראיק סאלם, שאמון על הנושא הזה. כל אסון שיקרה שם, יושת באופן ישיר על האחראים לכך, שכן אוזלת ידם של משרד התחבורה מסכנת חיי אדם. אני מבקש שהנושא הזה ייפתר באופן מידי לפני שייגרם האסון הבא. ייתכן מאוד, אם זה התאפשר  מבחינה פרלמנטרית יובא למליאת הכנסת לדיון. תודה רבה. 

הישיבה נעולה. 

<הישיבה ננעלה בשעה 10:10.>

